ઇન્દ્રપ્રસ્થની ઓપનીંગ સેરેમનીમાં રાજસૂય યજ્ઞની પોતાની ઇચ્છા સાથે ઇનોગ્રલ સ્પીચમાં યુધિષ્ઠીરે એક અનોખી ‘મેઈક ઈન ઇન્દ્રપ્રસ્થ’ યોજનાની જાહેરાત કરી. મેન્યુફેક્ચરીંગ માટે સરકારી લોન અને ટેક્સફ્રી ઈનકમ જેવી અનેક વાતો હતી. ખાંડવપ્રસ્થ જંગલ હતું ત્યારે અહીં કોઈ વિકાસ નહોતો, એટલે તેને ડિમેલીશન માટે અગ્નિદેવ સાથે ઇન્દ્રના આર્કિટેક્ટ અને મયાસુરના સિવિલ એન્જીનીયરો પાસેથી પ્રોજેક્ટ્સ દ્વારા સ્માર્ટ સિટી તરીકે ડૅવલપ કર્યું. ત્યાર બાદ જીડીપી ગ્રોથ વધારવા યુધિષ્ઠીરે અન્ય રાજ્યોના કુશળ કારીગરોને ઇન્દ્રપ્રસ્થ બોલાવી પ્રોડક્શન વધારવા અને એ રીતે લોકોના જીવનને ઉંચુ લાવવા આ સ્કીમ લૉંચ કરી. આવી જ સ્કીમ જો હસ્તિનાપુરમાં લૉંચ ન કરાય તો ધરણા પર બેસવાની ધમકી વત્સ દુઃશાસને આપી.